**МОНГОЛ УЛСЫН ИХ ХУРЛЫН 2022 ОНЫ НАМРЫН ЭЭЛЖИТ ЧУУЛГАНЫ**

**БАЙГАЛЬ ОРЧИН, ХҮНС, ХӨДӨӨ АЖ АХУЙН БАЙНГЫН ХОРООНЫ**

**12 ДУГААР САРЫН 07-НЫ ӨДӨР /ЛХАГВА ГАРАГ/-ИЙН**

**ХУРАЛДААНЫ ТЭМДЭГЛЭЛИЙН ТОВЬЁГ**

|  |  |  |
| --- | --- | --- |
| **№** | **Хэлэлцсэн асуудал** | **Хуудасны дугаар** |
| **1.** | **Хуралдааны товч тэмдэглэл:** | 1-4 |
| **2.** | **Хуралдааны дэлгэрэнгүй тэмдэглэл:** | 5-21 |
|  | 1.Байнгын хорооны тогтоолын төсөл/Улсын Их Хурлын 2022 оны намрын ээлжит чуулганы 12 дугаар сард Байгаль орчин, хүнс, хөдөө аж ахуйн байнгын хорооныхэлэлцэх асуудлын цаглавар батлах тухай/ | 6-7 |
| 2.Геодези, зураг зүйн тухай хуулийн шинэчилсэн найруулгын төсөл болон хамт өргөн мэдүүлсэн хуулийн төслүүд**/**Засгийн газар 2022.10.12-ны өдөр өргөн мэдүүлсэн, **хэлэлцэх эсэх**/ | 7-21 |
|  | 3.Байнгын хорооны тогтоолын төсөл/“Тусгай хамгаалалттай газар нутгийн хилийн цэсийн баталгаажуулалтын ажлын явц байдалд хяналт тавих, санал, дүгнэлт боловсруулах үүрэг бүхий ажлын хэсгийн удирдамж батлах тухай”/ | 21 |

***Монгол Улсын Их Хурлын 2022 оны намрын ээлжит чуулганы***

***Байгаль орчин, хүнс, хөдөө аж ахуйн байнгын хорооны***

***12 дугаар сарын 07-ны өдөр /Лхагва гараг/-ийн***

***хуралдааны товч тэмдэглэл***

Байгаль орчин, хүнс, хөдөө аж ахуйн байнгын хорооны дарга Б.Саранчимэг ирц, хэлэлцэх асуудлын дарааллыг танилцуулж, хуралдааныг даргалав.

*Хуралдаанд ирвэл зохих 19 гишүүнээс 10 гишүүн хүрэлцэн ирж, 52.6 хувийн ирцтэйгээр хуралдаан 15 цаг 24 минутад Төрийн ордны “Их эзэн Чингис хаан”* *танхимд эхлэв.*

*Томилолттой: Ц.Анандбазар, Х.Болорчулуун;*

*Чөлөөтэй: Т.Аубакир, Г.Мөнхцэцэг, Д.Өнөрболор, Ц.Туваан.*

***Нэг.Байнгын хорооны тогтоолын төсөл*** /*Улсын Их Хурлын 2022 оны намрын ээлжит чуулганы* *12 дугаар сард Байгаль орчин, хүнс, хөдөө аж ахуйн байнгын хорооны**хэлэлцэх асуудлын цаглавар батлах тухай*/

Хуралдаанд Улсын Их Хурлын Тамгын газрын Хууль, эрх зүйн газрын Зөвлөхүүдийн албаны зөвлөх Д.Нарантуяа, мөн газрын Байнгын хорооны асуудал хариуцсан хэлтсийн Байгаль орчин, хүнс, хөдөө аж ахуйн байнгын хороо хариуцсан ахлах зөвлөх Ш.Ариунжаргал, референт Г.Хоролмаа нар байлцав.

Байнгын хорооны дарга Б.Саранчимэг тогтоолын төслийн талаар танилцуулав.

Тогтоолын төсөлтэй холбогдуулан Улсын Их Хурлын гишүүдээс асуулт, санал гараагүй болно.

**Б.Саранчимэг:** “Монгол Улсын Их Хурлын 2022 оны намрын ээлжит чуулганы 12 дугаар сард Байгаль орчин, хүнс, хөдөө аж ахуйн байнгын хорооны хэлэлцэх асуудлын цаглавар батлах тухай” Байнгын хорооны тогтоолын төслийг батлах **санал хураалт явуулъя.**

Зөвшөөрсөн: 5

Татгалзсан: 5

Бүгд: 10

50.0 хувийн саналаар дэмжигдсэнгүй.

Улсын Их Хурлын гишүүн Б.Саранчимэгийн “дэмжсэн” санал техникийн саатлын улмаас “эсрэг” гарсан тул дээрх санал хураалтыг хүчингүй болгож, дахин санал хураалт явуулах горимын санал гаргав.

**Б.Саранчимэг:** Улсын Их Хурлын гишүүн Б.Саранчимэгийн гаргасан горимын саналыг дэмжье гэсэн санал хураалт явуулъя.

Зөвшөөрсөн: 5

Татгалзсан: 5

Бүгд: 10

50.0 хувийн саналаар дэмжигдсэнгүй.

Улсын Их Хурлын гишүүн Б.Саранчимэгийн “дэмжсэн” санал техникийн саатлын улмаас “эсрэг” гарсан тул дээрх санал хураалтыг хүчингүй болгож, дахин санал хураалт явуулах горимын санал гаргав.

**Б.Саранчимэг:** Улсын Их Хурлын гишүүн Б.Саранчимэгийн гаргасан горимын саналыг дэмжье гэсэн санал хураалт явуулъя.

Зөвшөөрсөн: 5

Татгалзсан: 6

Бүгд: 11

45.5 хувийн саналаар дэмжигдсэнгүй.

Улсын Их Хурлын гишүүн Б.Саранчимэгийн “дэмжсэн” санал техникийн саатлын улмаас “эсрэг” гарсан тул дээрх санал хураалтыг хүчингүй болгож, дахин санал хураалт явуулах горимын санал гаргав.

**Б.Саранчимэг:** Улсын Их Хурлын гишүүн Б.Саранчимэгийн гаргасан горимын саналыг дэмжье гэсэн санал хураалт явуулъя.

Зөвшөөрсөн: 4

Татгалзсан: 7

Бүгд: 11

36.4 хувийн саналаар дэмжигдсэнгүй.

Улсын Их Хурлын гишүүн Б.Саранчимэгийн “дэмжсэн” санал техникийн саатлын улмаас “эсрэг” гарсан тул дээрх санал хураалтыг хүчингүй болгож, дахин санал хураалт явуулах горимын санал гаргав.

**Б.Саранчимэг:** Улсын Их Хурлын гишүүн Б.Саранчимэгийн гаргасан горимын саналыг дэмжье гэсэн санал хураалт явуулъя.

Зөвшөөрсөн: 7

Татгалзсан: 5

Бүгд: 12

58.3 хувийн саналаар горимын санал дэмжигдлээ.

**Б.Саранчимэг:** “Монгол Улсын Их Хурлын 2022 оны намрын ээлжит чуулганы 12 дугаар сард Байгаль орчин, хүнс, хөдөө аж ахуйн байнгын хорооны хэлэлцэх асуудлын цаглавар батлах тухай” Байнгын хорооны тогтоолын төслийг батлах **санал хураалтыг дахин явуулъя.**

Зөвшөөрсөн: 7

Татгалзсан: 5

Бүгд: 12

58.3 хувийн саналаар Байнгын хорооны тогтоол батлагдлаа.

*Уг асуудлыг 15 цаг 36 минутад хэлэлцэж дуусав.*

***Хоёр.*** ***Геодези, зураг зүйн тухай хуулийн шинэчилсэн найруулгын төсөл болон хамт өргөн мэдүүлсэн хуулийн төслүүд /****Засгийн газар 2022.10.12-ны өдөр өргөн мэдүүлсэн,****хэлэлцэх эсэх***/

Хэлэлцэж буй асуудалтай холбогдуулан Барилга, хот байгуулалтын сайд Б.Мөнхбаатар, Барилга, хот байгуулалтын яамны Төрийн нарийн бичгийн дарга С.Магнайсүрэн, мөн яамны Хот байгуулалт, газрын харилцааны бодлогын хэрэгжилтийг зохицуулах газрын дарга Ц.Баярбат, мөн газрын Геодези, зураг зүйн бодлого, зохицуулалт хариуцсан шинжээч С.Болороо, Газар зохион байгуулалт, геодези, зураг зүйн газрын дарга А.Энхманлай, мөн газрын Геодези, зураг зүйн хэлтсийн дарга Д.Мөнхцэцэг, Монголын геодези, фотограмметр, зураг зүйн холбоо төрийн бус байгууллагын тэргүүн О.Хосбаяр, мөн байгууллагын гишүүн Ц.Дашзэвэг нар оролцов.

Хуралдаанд Улсын Их Хурлын Тамгын газрын Хууль, эрх зүйн газрын Зөвлөхүүдийн албаны зөвлөх Д.Нарантуяа, мөн газрын Байнгын хорооны асуудал хариуцсан хэлтсийн Байгаль орчин, хүнс, хөдөө аж ахуйн байнгын хороо хариуцсан ахлах зөвлөх Ш.Ариунжаргал, референт Г.Хоролмаа, Хяналт шалгалт, үнэлгээний газрын Хяналт шалгалтын хэлтсийн зөвлөх С.Эрдэнэчимэг, референт Д.Отгонбаатар нар байлцав.

Төслийн үзэл баримтлалын талаар илтгэлийг Барилга, хот байгуулалтын сайд Б.Мөнхбаатар танилцуулав.

Илтгэлтэй холбогдуулан Улсын Их Хурлын гишүүн Ц.Идэрбат, Ж.Батжаргал, Г.Дамдинням, Т.Энхтүвшин, Б.Саранчимэг нарын тавьсан асуултад Барилга, хот байгуулалтын сайд Б.Мөнхбаатар, Барилга, хот байгуулалтын яамны Төрийн нарийн бичгийн дарга С.Магнайсүрэн, Газар зохион байгуулалт, геодези, зураг зүйн газрын дарга А.Энхманлай нар хариулж, тайлбар хийв.

Улсын Их Хурлын гишүүн Г.Дамдинням, Ж.Батжаргал нар үг хэлэв.

**Б.Саранчимэг:** Геодези, зураг зүйн тухай хуулийн шинэчилсэн найруулгын төсөл болон хамт өргөн мэдүүлсэн хуулийн төслүүдийн үзэл баримтлалыг дэмжиж, чуулганы нэгдсэн хуралдаанаар оруулж хэлэлцүүлэх нь зүйтэй гэсэн саналыг дэмжье гэсэн санал хураалт явуулъя.

Зөвшөөрсөн: 8

Татгалзсан: 4

Бүгд: 12

66.7 хувийн саналаар дэмжигдлээ.

Байнгын хорооноос гарах санал, дүгнэлтийг Улсын Их Хурлын гишүүн Б.СаранчимэгУлсын Их Хурлын чуулганы нэгдсэн хуралдаанд танилцуулахаар тогтов.

*Уг асуудлыг 16 цаг 25 минутад хэлэлцэж дуусав.*

***Гурав.Байнгын хорооны тогтоолын төсөл*** /“*Тусгай хамгаалалттай газар нутгийн хилийн цэсийн баталгаажуулалтын ажлын явц байдалд хяналт тавих, санал, дүгнэлт боловсруулах үүрэг бүхий ажлын хэсгийн удирдамж батлах тухай*”/

Хуралдаанд Улсын Их Хурлын Тамгын газрын Хууль, эрх зүйн газрын Зөвлөхүүдийн албаны зөвлөх Д.Нарантуяа, мөн газрын Байнгын хорооны асуудал хариуцсан хэлтсийн Байгаль орчин, хүнс, хөдөө аж ахуйн байнгын хороо хариуцсан ахлах зөвлөх Ш.Ариунжаргал, референт Г.Хоролмаа, Хяналт шалгалт, үнэлгээний газрын Хяналт шалгалтын хэлтсийн зөвлөх С.Эрдэнэчимэг, референт Д.Отгонбаатар нар байлцав.

Байнгын хорооны дарга Б.Саранчимэг тогтоолын төслийн талаар танилцуулав.

Тогтоолын төсөлтэй холбогдуулан Улсын Их Хурлын гишүүдээс асуулт, санал гараагүй болно.

**Б.Саранчимэг:** “Тусгай хамгаалалттай газар нутгийн хилийн цэсийн баталгаажуулалтын ажлын явц байдалд хяналт тавих, санал, дүгнэлт боловсруулах үүрэг бүхий ажлын хэсгийн удирдамж батлах тухай” Байнгын хорооны тогтоолын төслийг батлах **санал хураалт явуулъя.**

Зөвшөөрсөн: 8

Татгалзсан: 4

Бүгд: 12

66.7 хувийн саналаар Байнгын хорооны тогтоол батлагдлаа.

*Уг асуудлыг 16 цаг 26 минутад хэлэлцэж дуусав.*

Байнгын хорооны хуралдаанаар 3 асуудал хэлэлцэв.

Хуралдаан 1 цаг 03 минут үргэлжилж, 19 гишүүнээс 13 гишүүн хүрэлцэн ирж, 68.5 хувийн ирцтэйгээр 16 цаг 27 минутад өндөрлөв.

**Тэмдэглэлтэй танилцсан:**

БАЙГАЛЬ ОРЧИН, ХҮНС,

ХӨДӨӨ АЖ АХУЙН БАЙНГЫН

ХОРООНЫ ДАРГА Б.САРАНЧИМЭГ

**Тэмдэглэл хөтөлсөн:**

ХУРАЛДААНЫ ТЭМДЭГЛЭЛ

ХӨТЛӨХ АЛБАНЫ

ШИНЖЭЭЧ Д.ОТГОНДЭЛГЭР

**МОНГОЛ УЛСЫН ИХ ХУРЛЫН 2022 ОНЫ НАМРЫН ЭЭЛЖИТ ЧУУЛГАНЫ**

**БАЙГАЛЬ ОРЧИН, ХҮНС, ХӨДӨӨ АЖ АХУЙН БАЙНГЫН ХОРООНЫ**

**12 ДУГААР САРЫН 07-НЫ ӨДӨР / ЛХАГВА ГАРАГ/-ИЙН**

**ХУРАЛДААНЫ ДЭЛГЭРЭНГҮЙ ТЭМДЭГЛЭЛ**

**Б.Саранчимэг:** Эрхэм гишүүдийнхээ энэ өдрийн амар амгаланг айлтгая. Байнгын хорооны гишүүдийн олонх хүрэлцэн ирж, 52.6 хувьтай болсон тул Байгаль орчин, хүнс, хөдөө аж ахуйн байнгын хорооны 2022 оны 12 дугаар сарын 7-ны өдрийн хуралдаан нээснийг мэдэгдье.

Улсын Их Хурлын чуулганы хуралдааны дэгийн тухай хуулийн 11.6-д заасны дагуу хуралдааны ирцийг гишүүний сонгогдсон тойрог, нэрээр нь хуралдаанд хүрэлцэн ирсэн гишүүн хүндэтгэн үзэх шалтгаанаар хуралдаанд хүрэлцэн ирээгүй гишүүн, хуралдаан тасалсан гишүүн гэсэн дарааллаар танилцуулна.

Ирцийг жагсаалтын дагуу та бүхэнд танилцуулъя. Цогт-Очир Анандбазар Булган аймаг, 4 дүгээр тойрог томилолттой. Тилеуханы Аубакир Баян-Өлгий, 2 дугаар тойрог ирээгүй байна. Жадамбын Бат-Эрдэнэ Булган аймаг, 4 дүгээр тойрог ирсэн байна. Жигжидийн Батжаргал Төв аймаг, 14 дүгээр тойрог ирсэн байна. Буланы Бейсен Баян-Өлгий, 2 дугаар тойрог ирсэн байна. Хаянгаагийн Болорчулуун Дорнод, 7 дугаар тойрог ирээгүй байна. Гочоогийн Ганболд Өвөрхангай аймаг, 10 дугаар тойрог ирээгүй байна. Наянтайн Ганибал Сүхбаатар аймаг, 12 дугаар тойрог ирсэн байна. Гонгорын Дамдинням Дархан-Уул, 19 дүгээр тойрог ирсэн байна. Цагаанхүүгийн Идэрбат Хэнтий аймаг, 18 дугаар тойрог ирсэн байна. Гомпилдоогийн Мөнхцэцэг Дундговь, Говьсүмбэр 6 дугаар тойрог ирээгүй байна. Нанзадын Наранбаатар Өмнөговь, 11 дүгээр тойрог ирсэн байна. Дамдинсүрэнгийн Өнөрболор Сэлэнгэ, 13 дугаар тойрог чөлөөтэй байна. Батсүхийн Саранчимэг Баянзүрх, 22 дугаар тойрог ирсэн байна. Ганзоригийн Тэмүүлэн Архангайн нэгдүгээр тойрог ирсэн байна. Цэвэгдоржийн Туваан Төв аймаг, 14 дүгээр тойрог ирээгүй байна. Одонгийн Цогтгэрэл Увс, 15 дугаар тойрог ирээгүй байна. Цэдэндамбын Цэрэнпунцаг Завхан, 9 дүгээр тойрог ирээгүй байна. Сая хурал удирдаад байна уу тээ? Төмөртогоогийн Энхтүвшин Дорноговь, 8 дугаар тойрог ирсэн байна.

Та бүхэнд хэлэлцэх асуудлыг танилцуулъя. Байнгын хорооны төсөл 1 дүгээр асуудал байгаа. Цаглавар батлах тухай.

Хоёрт, Гэрийн тэжээвэр амьтны тухай хуулийн төсөл болон хамт өргөн мэдүүлсэн хуулийн төслүүд Улсын Их Хурлын гишүүн Энхбаяр, Нямбаатар, Сүхбаатар нараас 2022 оны 9 дүгээр сарын 26-ны өдөр өргөн мэдүүлсэн, хэлэлцэх эсэх.

Гуравт, Геодези, зураг зүйн тухай хуулийн шинэчилсэн найруулгын төсөл болон хамт өргөн мэдүүлсэн хуулийн төслүүд Загийн газар 2022 оны 10 дугаар сарын 12-ны өдөр өргөн мэдүүлсэн, хэлэлцэх эсэхийг шийднэ.

Дөрөвт, Байнгын хорооны тогтоолын төсөл байгаа. Байнгын хорооны 22 оны 15 дугаар тогтоолоор байгуулагдсан “Ажлын хэсгийн удирдамж батлах тухай” гээд ийм дөрвөн хэлэлцэх асуудал байгаа.

Тэгэхээр энэ хэлэлцэх асуудлаас энэ 2 дахь хэлэлцэх асуудал болох Гэрийн тэжээвэр амьтны тухай хуулийн төсөл болон хамт өргөн мэдүүлсэн хуулийн төслүүд, Улсын Их Хурлын гишүүн Энхбаяр, Нямбаатар, Сүхбаатар нарын өргөн мэдүүлсэн хуулийг энэ удаа хойшлуулж өгөөч гэсэн хүсэлт ирсэн учраас санал хүсэлт, саналаар өөрсдөө эзгүй байгаа учраас энэ хэлэлцэх асуудлаас хасагдаж байна.

Тэгэхээр 3 хэлэлцэх асуудалтай гэсэн үг. Хэлэлцэх асуудлын талаар өөр саналтай гишүүд байна уу? Алга байна. Хэлэлцэх асуудлын талаар өөр саналтай гишүүн байхгүй тул асуудал баталлаа.

**Нэгдүгээр асуудал. “Монгол Улсын Их Хурлын 22 оны намрын ээлжит чуулганы 12 дугаар сард Байгаль орчин, хүнс, хөдөө аж ахуйн байнгын хорооны хэлэлцэх асуудлын цаглавар батлах тухай” Байнгын хорооны тогтоолын төслийг хэлэлцье.**

Тэгэхээр Монгол Улсын Их Хурлын чуулганы хуралдааны дэгийн тухай хуулийн 10.5-д ээлжит чуулганы хэлэлцэх асуудлыг баталсан. Улсын Их Хурлын тогтоолд заасан хууль, тогтоолын төслийг хэлэлцэх дарааллыг зөвлөлийн саналыг харгалзан Улсын Их Хурлын дарга сар бүр захирамжаар батална гэж заасны дагуу Монгол Улсын Их Хурлын дарга 2022 оны 11 дүгээр сарын 28-ны өдөр Монгол Улсын Их Хурлын 22 оны намрын ээлжит чуулганы 12 дугаар сард хэлэлцэх асуудлын дараалал тогтоох тухай 186 дугаар захирамжийг баталсан.

Тэгэхээр Монгол Улсын Их Хурлын чуулганы хуралдааны дэгийн тухай хуулийн 10.6-д энэ хуулийн 10.5-д заасан дарааллыг үндэслэн хэлэлцэх асуудлын цаглаврыг Байнгын хороо баталж мөрдүүлнэ гэж заасны дагуу Монгол Улсын Их Хурлын 2022 оны намрын ээлжит чуулганы 12 дугаар сард Байгаль орчин, хүнс, хөдөө аж ахуйн байнгын хорооны хэлэлцэх асуудлын цаглавар батлах тогтоолын төслийг та бүхэнд тараасан байгаа.

Цаглавар батлах тухай Байнгын хорооны тогтоолын төсөлтэй холбогдуулан саналтай гишүүн байна уу? Алга байна. Санал хэлж дууслаа.

“Монгол Улсын Их Хурлын 2022 оны намрын ээлжит чуулганы 12 дугаар сард Байгаль орчин, хүнс, хөдөө аж ахуйн байнгын хорооны хэлэлцэх асуудлын цаглавар батлах тухай” Байнгын хорооны тогтоолын төслийг батлахыг дэмжье гэсэн томьёоллоор санал хураалт явуулъя.

Санал хураалт. Энэ минийх ажиллахгүй байх юм. Үгүй ээ, энэ миний кноп ажиллахгүй байх юм. Миний кноп ажилласангүй. Тэгэхээр энэ саналыг хүчингүйд тооцох санал хураалт явуулъя. Санал хураалт, энэ санал хураалтыг хүчингүйд болгох санал хураалт.

Энэ ямар сонин юм бэ болохгүй байна шүү дээ. Техник дууд даа. Орохгүй байна. Минийх орохгүй байна. Энэ яагаад болохгүй байгаа юм бэ? Энэ техникийнхэнд хэлээдхээч. Энэ ерөөсөө.

Дахиад саяын саналыг хүчингүй болгох санал хураалт явуулъя. Техникийнхнийг дуудаадхаач. Энэ болохгүй байна. Бүр сонин юу ягаад. Энд орох уу? Энэ минийх ерөөсөө бүр уншихгүй байна.

Саяын санал хураалтыг хүчингүйд тооцох санал хураалт дахин явуулъя. Техникийн шалтгаанаас. Энэ техникийн шалтгаанаас болоод болохгүй байна шүү. Протоколд оруулаарай. Энэ бүр байхгүй. Энэ харин болохгүй байна. Батжаргал гишүүнээ. Техникийн хүн ирээд, техник дээр ажиллаж, шалгаж байна. Гишүүд маань хүлээж байгаарай. Техникийн хүн ирээд ямар ч байсан засчих шиг боллоо.

Техникийн шалтгаанаас энэ санал хураалтыг хүчингүйд тооцож, энэ санал хураалтыг хүчингүйд тооцох санал хураалтыг явуулъя. Энэ саналыг 58.3 хувиар хүчингүйд тооцох санал хураагдлаа. Одоо санал хураалт. Гишүүдээ санал хураалт, батлах санал хураалт. Цаглавраа батлах. Санал хураалтын дүнг танилцуулъя. 58.3 хувиар цаглавар батлагдлаа. Дараагийн асуудалд оръё.

**Хоёр.Геодези, зураг зүйн тухай хуулийн шинэчилсэн найруулгын төсөл болон хамт өргөн мэдүүлсэн хуулийн төслүүд байгаа.**

Ажлын хэсгийг танхимд оруул даа. Хууль санаачлагчийн танилцуулгыг Барилга, хот байгуулалтын сайд Мөнхбаатар танилцуулна. Ажлын хэсгийнхнийг та бүхэнд танилцуулъя. Мөнхбаатар Барилга, хот байгуулалтын сайд, Магнайсүрэн Барилга, хот байгуулалтын яамны Төрийн нарийн бичгийн дарга, Баярбат Барилга, хот байгуулалтын яамны Хот байгуулалт, газрын харилцааны бодлогын хэрэгжилтийн газрын дарга, Мөнхцэцэг Газар зохион байгуулалт, геодези, зураг зүйн газрын Геодези, зураг зүйн хэлтсийн дарга, С.Болороо Барилга, хот байгуулалтын яамны Хот байгуулалт, газрын харилцааны бодлогын хэрэгжилтийг зохицуулах газрын Геодези, зураг зүйн бодлого зохицуулалтыг хариуцсан шинжээч, Хосбаяр, Монголын геодези, фотограмметр, зураг зүйн холбоо төрийн бус байгууллагын тэргүүн, зөвлөх инженер, Дашзэвэг Монголын геодези, фотограмметрийн зураг зүйн холбоо төрийн бус байгууллагын удирдах зөвлөлийн гишүүн, зөвлөх инженер байна.

Хууль санаачлагчийн төслийн танилцуулгыг Барилга, хот байгуулалтын сайд Мөнхбаатар танилцуулна. 2 дугаар номерын микрофоныг өгье.

**Б.Мөнхбаатар:** Улсын Их Хурлын Байнгын хорооны дарга, эрхэм гишүүд ээ,

Геодези, зураг зүйн салбар нь улсын хил, нутаг дэвсгэрийн хэмжээ, газрын гадаргын бодит байдал болон түүн дээрх объектуудыг геодезийн өндөр нарийвчлал бүхий хэмжил зүйгээр зураглаж, байрлалд суурилсан орон зайн болон газрын зургийн тоон мэдээллээр газрын харилцаа, байгаль орчин, хөдөө аж ахуй, хот байгуулалт, дэд бүтэц, уул уурхай зэрэг нийгэм, эдийн засгийн салбаруудыг ханган улс орны батлан хамгаалах, аюулгүй байдалд чухал үүрэг гүйцэтгэдэг салбар билээ.

Монгол Улсын Засгийн газрын 2020-24 оны үйл ажиллагааны хөтөлбөрийг хэрэгжүүлэх арга хэмжээний төлөвлөгөөний 3.7.1.2-т заасны дагуу Геодези, зураг зүйн тухай хуулийн шинэчилсэн найруулгын төслийг боловсруулж, Засгийн газраас 2022 оны 10 дугаар сарын 12-ны өдөр Монгол Улсын Их Хуралд өргөн мэдүүлсэн.

Геодези, зураг зүйн тухай хууль нь анх 1997 онд 3 бүлэг, 15 зүйл, 44 хэсэгтэйгээр батлагдсан бөгөөд үүнээс хойш 11 удаа 26 хэсэг, заалтад нэмэлт өөрчлөлт орж, 2 хэсэг, 7 заалтыг хүчингүй болгосонд тооцсон, 2 цэсийг шинээр нэмэгдсэнээр одоо мөрдөгдөж байгаа хуулийн 30 хүртэлх хувьд өөрчлөлт орсон байдаг юм.

Хуулийн төслийн хэрэгцээ, шаардлагын урьдчилсан тандан судалгаагаар геодези, зураг зүйн үйл ажиллагааны ангилал, тавигдах шаардлага, салбарын удирдлага, зохицуулалт, үйлдвэрлэл, үйлчилгээний хяналт болон баримт мэдээллийн нэгдсэн тогтолцоог боловсронгуй болгох шаардлагыг тодорхойлсны дагуу Геодези, зураг зүйн тухай хуулийн шинэчилсэн найруулгын төслийг нийт 6 бүлэг, 32 зүйл, 170 хэсэг, 236 заалттайгаар боловсрууллаа.

Шинэчилсэн хуулийн төслөөр салбарт баримтлах зарчмыг тодорхойлон, геодези, зураг зүйн үйл ажиллагаа, бүтээгдэхүүний нэр төрөл, ангилал, хэрэглээ, тавигдах шаардлага, Улсын Их Хурал , Засгийн газрын бүрэн эрх, төрийн болон төрийн бус байгууллага, захиалагч, иргэн, хуулийн этгээдүүдийн чиг үүрэг, оролцооны зохицуулалтыг нарийвчлан тогтоож, геодези, зураг зүйн үйлдвэрлэл, үйлчилгээ эрхлэх зөвшөөрлийг шинээр батлагдсан Зөвшөөрлийн хуультай нийцүүлэн тусгалаа.

Мөн геодези, зураг зүйн ажилд магадлал, магадлан хэмжилт, захиалагчийн техникийн хяналт, зөвлөх үйлчилгээ, салбарын даатгал, норм, нормативын асуудлыг шинээр тусган бусад салбарт хийгдэж буй геодези, зураг зүйн ажлыг нэгдсэн арга зүйгээр хангах, үр дүнг сайжруулах, газрын зургийг үндэсний орон зайн өгөгдлийн дэд бүтцийн системээр дамжуулан хэрэглэгчдэд түгээх, улмаар салбар бүрийн оролцоотойгоор газрын зургийн шинэчлэлтийг тогтмол хөтлөх тогтолцоог бүрдүүлэхээр зааж өгсөн юм. Геодези, зураг зүйн тухай хуулийг шинэчлэн боловсруулснаар геодези, зураг зүйн үйл ажиллагааг нэгдсэн удирдлага, зохион байгуулалтаар хангах, үргүй зардал, үе шатны ажлын давхардал, хийдлийг арилгах, ил тод нээлттэй иргэн, хуулийн этгээдийн хувьд цаг хугацаа хэмнэсэн, чирэгдэлгүй, чанартай үйлчлэх мэргэжлийн түвшинд үйл ажиллагааг хэрэгжүүлэх нөхцөл бүрдэнэ гэж үзэж байгаа юм.

Хуулийн төслийг хэлэлцэн шийдвэрлэж өгөхийг хүсье.

**Б.Саранчимэг:** Мөнхбаатар сайдад баярлалаа. Тэгэхээр хууль санаачлагчийн танилцуулгатай холбоотой асуулт асуух гишүүд нэрсээ өгнө үү. Батжаргал гишүүнээр тасаллаа. Идэрбат гишүүн асуултаа сууя.

**Ц.Идэрбат:** Та бүхэнд энэ өдрийн мэнд хүргэе. Би газартай холбоотой, ялангуяа хөдөө аж ахуйтай хөдөө орон нутагт явж байхад ард, иргэдийн маш их асуудаг, тодруулдаг, дээрээс нь тухайн ард иргэдэд бас нэлээдгүй асуудлыг тавьдаг энэ 2, 3 асуудлаар бас тодруулъя гэж ингэж бодож байна.

Нэгдүгээрт, энэ сумдын цэсийн асуудал ер нь эрх зүйн ямар актаар хамгийн сүүлд шийдэгдээд явж байгаа вэ? Энэ сум болгон дээр л байдаг асуудал байна. Нэг сум дээр яваад очиход манай 3 үеэрээ байсан газар нутаг нөгөө суманд орчихсон гэж ярьдаг. Дараагийн суманд нь яваад очиход бас л яг ийм юм яриад л байж байдаг. Энэнээс болоод ард иргэдийн дунд үл ойлголцол, олон хүндрэлүүд бас гарч байгаа. Энэ дээр яг та бүхэн минь тодорхой бас хэлж өгөөрэй.

Хоёрдугаарт нь энэ оны хавар, миний ойлгосноор агентлагийн зүгээс энэ багийн цэсийн асуудал, багийн цэсийг тодруулах албан бичиг аймгийн газрын харилцааны агентлагууд руу бас хүргэгдэж, энэ нь тэгээд сумууд дээр багийн цэсийг тодорхойлно гэдэг маш их зөрчилдөөнийг бий болгосон ийм зүйл бас явсан.

Өнгөрсөн хавар Хэнтий аймгийнхаа нутгаар ард иргэдтэй уулзаад явж байхад энэ багийн цэсийн асуудлыг бас тодруулах талаар ярьж байгаа юм. Тэгэхээр энэ багийн цэсийг ер нь хуучин 1990-ээд оноос өмнөх тэр бригад гэж байсан. Тэр бригадын цэсээр нь тодруулах гээд байна уу? Яг ямар зорилгоор, ямар ач холбогдолтой ийм зүйл бас хийгдэж байгаа юм бэ гэдгийг бас асууя.

Гуравт нь энэ газар тариалантай холбоотой хянан магадалгаа хийсэн газрууд дээр л тухайн шатны иргэдийн төлөөлөгчдийн хурал газар тариалан эрхлэх эрхийг нь дуудлага худалдаа, олон хэлбэрээр олгодог. Яг өнөөдөр Монгол Улсад энэ газар тариалангийн хянан магадалгаа хийлгэсэн хэчнээн талбай байгаа юм? Хэчнээн нь эргэлтэд орж байгаа юм? Мөн малчдын зүгээс бас тодруулаад байдаг асуудал энэ өвөлжөө, хаваржаан дээрээ, өвөлжөөн дээр энэ олон наст ургамал тарьж болох юм уу, болохгүй юм уу гэдэг дээр бас янз янзын хувилбартай тайлбарууд байгаад байдаг. Сошиал орчин энэ тэрийг харж байхад тэр аймгийн, тэр сумын, тэр багийн малчин тэр өөрийнхөө өвөлжөөн дээр энэ олон наст ургамал тариалжээ, өвөлжилтийн бэлтгэлээ хангажээ гэж ингэж гараад байдаг. Хэнтий аймгийн хувьд энэ боломжгүй юм. Газрын хууль зөрчинө гээд хатуу хориглосон байх жишээтэй. Тэгэхээр ийм 3 үндсэн асуудал дээр бас энэ холбогдох агентлаг, яамныхнаас бас тодорхой хариулт авъя гэж ингэж бодож байна.

**Б.Саранчимэг:** Маш тодорхой асуултууд асуулаа. 3номерын микрофоныг өгье. Өөрсдийгөө танилцуулаад хариулаад яваарай.

**А.Энхманлай:** Идэрбат гишүүний асуултад хариулъя. Газар зохион байгуулалт, геодези, зураг зүйн газрын дарга Энхманлай байна. Сумдын хилийн цэсийн маргаантай асуудал тэр талаар тодруулж байна. Ер нь бол одоо Монгол Улсын хэмжээнд 1977 оны 75 дугаар зарлигаар Ардын Их Хурлын зарлигаар 18 аймаг, түүний сумдын хилийн цэсийг бол анх тогтоосон байгаа. Одоо ч гэсэн энэ тогтоолоо үндэслээд явж байгаа. Тэгээд одоо энэ 77 оноос хойш одоо 30 гаруй зарлиг, тогтоолууд мөн энэ хилийн цэцтэй холбоотойгоор бол өөрчлөгдөж ингэж батлагдсан.

Сумын хилийн цэс, улсын хилийн цэс, аймаг, сумын хилийн цэс, улсын хилийн цэс, баг, хорооны хилийн зааг гэсэн ийм одоо 3 төрлөөр хилтэй холбоотой асуудлыг хуульчилж зохицуулсан байгаа. Энэ дээр одоо таны асууж байгаа аймаг, нийслэл, сум, дүүргийн хилийн цэсийг бид бүхэн Монгол Улсын Үндсэн хуулийн 58 дугаар зүйлийн 58-ын 2 дахь хэсэг, Газрын тухай хуулийн 8 дугаар зүйлийн 8-ын 2 дахь хэсэг, Засаг захиргаа нутаг дэвсгэрийн нэгж, түүний удирдлагын тухай хуулийн 4 дүгээр зүйлийн 4.3, Газар зохион байгуулалт хийх журмын 24 дүгээр зүйл гэсэн ийм холбогдох эрх зүйн баримт бичгүүдийг үндэслэж, тогтоож, тодотгох ийм одоо ажлуудыг зохион байгуулдаг байгаа юм.

Тэгэхээр бол одоо энэ зарим сумууд дээр бид бүхэн маргаантай асуудал үүссэнтэй холбоотой ихэнх сумууд дээр 90 орчим хувь нь энэ газар зүйн нэр буюу энэ газрын яг тухайн хилийн цэсийг тогтоосон цэг, тэмдгүүдийг буруу ойлгосноос болж, тэрийг буруу нэрлэснээс болж, өөрөөр хэлбэл Ардын Их Хурлаас тогтоосон, Улсын Их Хурлаас тогтоосон хилийн цэсүүдийг иргэд, малчид, тухайн орон нутгууд буруу ойлгосноос болж энэ асуудал, маргаан үүсэж байгаа юм.

Тэгэхээр энийг бол манай агентлагийн зүгээс холбогдох ажлын хэсэг байгуулаад, газар дээр нь очоод тухайн аймаг болон зэргэлдээ орших аймаг, сумынхаа төлөөллүүдийг оролцуулаад, ингээд хооронд нь ойлголцуулж, шийдэх ийм асуудлаар бол ажиллаж байгаа. Зарим нэгэн газрууд дээр бол яах вэ, Улсын Их Хурлын болон Ардын Их Хурлын тогтоолтой холбоотой, газрын зурагтай холбоотой энэ тэр бас тодруулах, шийдэх асуудлууд бол байгаа. Манай дээр бол яг хамгийн оновчтой, зөв шийдэж байгаа бас нэг хувилбар нь юу вэ гэхээр энэ 77 онд энэ хилийн цэсийг тогтоохдоо 100000-ны масштабтай зураг дээр хилийн цсийг нь аваачаад тогтоочихсон байгаа юм.

Тэгэхээр бол 100000-ийн зургийн алдаа бол маш өндөр, нарийвчлал багатай учраас бол энэ дээр харьцангуй яг энэ газар гэхэд л тухайн газрын нарийвчлал бол маш олон метрээр зөрдөг. Тийм учраас бол энэ хилийн цэс нь наана, цаанаа орчих ийм тохиолдол гардаг. Тийм учраас 25000-ны масштабтай зургийг хийж байж тэн дээр нь одоо нарийвчилж тогтоож байгаа юм. Тэгэхэд бол маш их үр дүнтэй байгаа.

Дундговь аймаг дээр бол яг энэ ажлыг бүрэн гүйцэд хэрэгжүүлээд, ингээд бид нар бол 25000 масштаб дээр бүх хилийн цэсүүдийг нь тодорхойлж, тогтоож өгсөн. Бусад аймгууд дээр хийж байгаа. Тэгээд энэ 25000-ны масштабтай зураг маань Монгол Улсын хэмжээнд 45 хувь дээрээ хийгдчихсэн, 25 хувьдаа хийгдэж чадаагүй байгаад байгаа. Хөрөнгө мөнгөний бас холбогдолтой хийгдэж чадаагүй. Тэгэхээр хийгдчихсэн байгаа нутгууд дээр бол энэ хилийн цэцийг, маргааныг шийдэхэд бол маш их амар, хялбар байгаад байгаа.

Өөрөөр хэлбэл 25000-ны зураг дээр 77 оны 100000-ны зургийн хилийг аваачиж буулгаад тодруулахаар маш их ойлгомжтой гарч ирж байгаа. Ийм асуудал байгаа.

Баг, хорооны хилийн заагийг бас Үндсэн хуулийн 2 дугаар зүйлд заасан заалтаар, мөн засаг захиргаа, нутаг дэвсгэрийн нэгжийн 3.4 дэх заалт, тэгээд баг, хороо, баг, сум, сумын хороо нь дүүргийн засаг захиргааны нэгж мөн гэсэн энэ бас заалт байгаа. Ингээд Газар зохион байгуулалт, геодези, зураг зүйн газрын даргын баг, хорооны хилийн заагийг баталгаажуулах аргачлал гэсэн ийм бас баримт бичиг байгаа. Эдгээр заавар, журмын дагуу тогтоож, өөрчлөх, шинэчлэх, энэ маргаантай асуудлыг шийдэх ийм…/минут дуусав./

**Б.Саранчимэг:** 1 номер нэмж хариулъя.

**С.Магнайсүрэн:** Идэрбат гишүүний асуултад би тодруулж хариулъя. Нэгдүгээрт сая хэлсэн, Энхманлай даргын хэлсэн дээр тодруулж хэлэхэд багийн хилийн цэс гэж бол байхгүй. Угаасаа багийн хилийн зааг байж байгаа. Таны хэлдэг тэр орон нутагт хийж байгаа ажил бол багийн нэрийг тодруулах ажлыг улс орон даяар хийж байгаа юм. Энэ бол Засгийн газрын тогтоолтой. Тийм, багийн нэрийг тодруулах. Түүнээс хилийн цэс тодруулах асуудал бол биш. Хилийн цэс угаасаа байхгүй. Нэгдүгээрт энийг хийгээд бид нар ойрын хугацаанд Засгийн газрын хуралдаанд оруулахад бэлэн болгож байгаа. Бүх аймгуудаас саналууд ирчихсэн. Зарим багийн нэр бол өөрчлөгдөөд, зарим нь давхцаад ингээд өөр өөр болсноос болоод энэ сонгуулийн санал хураахаас авхуулаад олон асуудалд хүндрэл үүсэж байгаа учраас энийг янзлах ажлын хэсэг гараад ажил нь цэгцрээд ойрын хугацаанд танилцуулагдахад бэлэн болж байгаа.

Хоёрдугаарт энэ малчид өвөлжөө, хаваржааны ойрхон газрыг олон наст ургамал тарих зориулалтаар ашиглаж болох уу гэсэн. Ер нь бол манай энэ Газрын ерөнхий хуультай зэрэгцээд Тариалангийн хууль гэж хууль хүчин төгөлдөр үйлчилж байгаа. Энэ хуулиар бол атар газрыг тариалангийн зориулалтаар эзэмших буюу тариалангийн санг эргэлтийн байдлаар ашиглахад заавал Засгийн газрын шийдвэр гарч байж орон нутгийн саналууд яваад, тэгээд Засгийн газрын шийдвэр явж байж газрын нэгдмэл сангийн нэг ангиллаас нөгөө ангилалд шилжүүлдэг ийм зохицуулалттай.

Тэгэхээр яг өнөөдрийн хүчин төгөлдөр үйлчилж байгаа хуулийн хүрээнд энэ шийдлээр л явж байж шийднэ үү гэхээс биш шууд тариалан тарих, төмс, хүнсний ногоо юм уу, ийм хувийн хэрэгцээндээ газар тариалангийн зориулалтаар ашиглах боломжгүй байж байгаа. Ер нь энэ хэлэлцүүлгийн явцад гишүүд бас санал хэлж байсан. Өмнөх газрын багц хуулийн төслийн явцад энэ асуудлыг бас хөндөж, энэ хүрээнд ярилцаж болохгүй юу гэсэн ийм саналууд гарсан. Өнөөдөр энийг бол ажлын хэсэг дээр ярьж байж эцэслэн ярина уу гэхээс биш одоо бол өнөөдөр хүчин төгөлдөр үйлчилж байгаа хуулийн хүрээнд боломжгүй байгаа ийм зохицуулалт байгаа.

**Б.Саранчимэг:** Батжаргал гишүүн асуултаа асууя.

**Ж.Батжаргал:** Баярлалаа. Геодези, зураг зүйн тухай энэ хууль нэлээн тийм нарийн шинжлэх ухааны маш их олон нэр томьёололтой ийм хууль юм билээ. Тэгээд таньдгаас 3, 4 асуудал л байгаад байгаа юм. Тэр геодезийн байнгын тэмдэгтийн асуудлаар бид ярьж байгаа юм байна лээ. Түүнийхээ хамгаалалтын асуудлыг яриад байгаа юм байна лээ. Энэ чиглэлээр өмнөх байсан харилцаанаас шинээр нэмэлт зохицуулалт хийж байгаа зүйл нь юу байна вэ гэдэг асуудал байна. Нэг.

Хоёр дахь энэ хилийн цэсийн асуудал яригдаад байгаа юм. Улсын хил ч энэ Засаг захиргаа, нутаг дэвсгэрийн нэгжүүдийн хил ч. Тэгэхээр хилийн цэсийг бид тогтоосон шийдвэр, актууд өөрчлөгдөөгүй. Биднүүс зураглалын гэдэг юм уу, баталгаажуулалтын түвшинд хийх явцдаа янз бүрийн хөдлөл үүсгээд, маргаан үүсгээд байгаа юмнууд байгаа. Тэгэхээр үүнд хилийн цэс тогтооход нэмэлт ямар техникийн давуу байдал гэдэг юм уу, хэмжээсний давуу байдал ашиглаж илүү нарийвчлалтай гаргах тийм бололцоо энэ хуулиар нээгдэж байгаа юу гэдэг л асуудал л даа.

Ер нь ямар ч тохиолдолд хилийн цэсүүд огт хөдлөөгүй байхад талбайн хэмжээ тэр эргэлтийн цэгүүдийн газарт бэхлэгдсэн байдал хөдлөх ямар ч үндэсгүй шүү дээ. Тэгэхээр биднүүсийн энэ ашиглаад байгаа технологи гэдэг юм уу, техник гэдэг юм уу, аргачлалд л байгаад байгаа зүйл. Тэгээд тэр алдааг засахын тулд энэ дотор орсон юм юу байна? Энэ үүнийг тодруулж мэдээлэл авмаар байх юм.

Газрын сангийн зураглал гэж ер нь ямар зураглал байгаад байгаа юм? Биднүүсийн үед нууцын зэрэглэлтэй байдаг байсан зураг бол нэрийн зураг л байдаг байсан. Тэгээд энэ Газрын тухай хуульд энэ хуулийг дагуулаад оруулж байгаа нэмэлт, өөрчлөлтөд хилийн цэсийн асуудал, газрын сангийн зураг гэдэг үг орж ирчхээд байгаа юм. Тэр сангийн зураг гэж ер нь ямар зургаа хэлээд байна? Би урьд хууль дотроос чинь бас энэ сангийн зураг гэж ер нь юуг хэлээд байгаа юм бол гээд аминдаа эргүүлээд олигтой юм олж харсангүй. Тэгэхээр зэрэг энийг юуг хэлээд байна? Үүн дээр тодруулга авчихъя.

Дараагийн 2 зүйл нь ийм юм байгаад байгаа юм. Баг дээр хилийн цэс гэж байхгүй шүү. Засаг захиргаа, нутаг дэвсгэрийн нэгжид л хилийн цэс бий. Тэр нь сум засаг, захиргааны нэгж байхгүй юу. Баг бол. Тийм учраас аймгийн хурал гэдэг юм уу, сумын хурал нь барагцаалсан аргачлалаар энэ орчим нь энэ багийн нутаг л гэж явж байсан энэ л үйл явц. Үүгээрээ л явах ёстой. Тэгэхгүй бол наадах чинь бөөн маргаан үүсгээд балай юм болно шүү гэдгийг зориуд хэлье.

Тэр тэжээлийн ургамал тариалаад байгаа зүйл чинь атар газар хагалаад тариад байгаа юм биш, бууцны хөлд малын хэвтрээс аяндаа бий болсон тэр сул хөрсөн дээр үндсэндээ жоохон ногоон тэжээл тариад байгаа зүйл байхгүй юу. Үндсэндээ бууцны хөлийн өтөг, бууцанд тариад байгаа зүйл.

Тийм учраас зориуд техникээр газар хагалаад буюу атар хагалаад, тариад байгаа зүйл биш. Тэгээд энэ яг нарийндаа тэр малчдын өвөлжөө, хаваржааных нь хондыг эзэмшлээр өгч байгаа бол тэр талбайн хэмжээ юмнуудаа бид тооцож бодоод энэ малчдаас гарч ирээд энэ малаа эрсдэлээс хамгаалах гээд байгаа энэ санаачилгыг нь дэмжчихмээр байгаа юм. Аяндаа малын хөлөөр бууцны хөл рүү тодорхой хөрс бий болдог. Тэр дээрээ үндсэндээ бараг савраар зурж байгаад үр цацаад тарьчхаад байгаа зүйл байхгүй юу.

Тийм учраас үүнийг ялгаж ойлгох ёстой. Манайхан янз бүрийн тайлбар хийхээрээ бодит амьдралаас нэлээн холдчихсон тайлбар хийгээд, тэр нь нэг ёсны мэдээлэл болж яваад нөхцөл байдал хүндрүүлээд байгаа шүү. Үүнийг ойлгох ёстой. Харин тэр малчдын өвөлжөө, хаваржааны бор хондыг нь эзэмшүүлэхдээ…/минут дуусав./

**Б.Саранчимэг:** 3 номер хариулъя.

**А.Энхманлай:** Батжаргал гишүүний асуултад хариулъя. Геодезийн цэг, тэмдэгт ер нь маш их устаж байгаа. Энд бол Монгол Улсын хэмжээнд 22977 солбицлын, өндрийн, громметрийн гэсэн ийм 3 төрлөөр солбицлын энэ геодезийн цэг, тэмдгүүд байрлаж байгаа. Тэгээд эдгээр цэг, тэмдгийн хамгаалалт муу байгаа, хамгаалалтыг бас нарийн зохицуулсан ийм асуудал шийдэгдээгүй байгаа учраас энэ цэг, тэмдгүүд устаж үгүй болох ийм тохиолдол гарч байгаа.

Тэгэхээр энэ шинэ оруулж ирж байгаа геодезийн хуулиар бид бүхэн энэ цэг, тэмдгийг хамгаалалтын бүстэй болгож өгч байгаа юм. Өөрөөр хэлбэл хамгаалалтын бүс нь хот, суурин газар дээр 1.5 метр. Ийм хэмжээтэй байна. Бусад ангиллын газар дээр 3 метрээр тогтооно. Байнгын ажиллагаатай геодезийн станцууд гэж байгаа. Энэ 43 станц үйл ажиллагаа явуулж байгаа. Энэ 43 станцын хамгаалалтын бүсийг Засгийн газраас тогтооно гэсэн ийм хуулийн зохицуулалт оруулж өгсөн.

Энэ хилийн цэсийг одоо яаж энэ хууль батлагдсанаар сайжирч, өөрчлөгдөж байгаа. Технологийн хувьд яаж сайжирч байна гэж асууж байна. Тэгэхээр урьд нь хилийн цэс сая газар зүйн нэрээр, өөрөөр хэлбэл уул, усны нэр, голын нэр цэг, тэмдэгтээр, өндөржилтөөр ингэж гардаг байсан бол энэний хажууд давхар солбилцжуулж гарч байгаа юм. Өөрөөр хэлбэл өндөр, тухайн цэгийн өргөрөг, уртрагийг энэ баталж байгаа энэ эрх зүйн акт дээр заавал тусгаж өгч, солбилцжуулж гарч байгаа гэсэн үг юм. Тэгэхээр ямар нэгэн дараа нь маргаан, давхцал үүсэх ийм юм гарахгүй гэж байгаа юм. Тэгээд энэ бас хилийн цэсийг Улсын Их Хурлаас тогтоохдоо 1:25000-ны масштабтай байр зүйн зураг дээр хийнэ гэж байгаа юм.

Тэгэхээр хамгийн өндөр нарийвчлалтай ийм байр зүйн зураг дээр хилийн цэс нь анхнаасаа аймаг, нийслэл, сумын хилийн цэс маань батлагдах нь. Тэгэхээр ямар нэгэн байдлаар цаашид маргаантай асуудал гарахгүй гэж ойлгож болно.

Газрын сангийн зургийн асуудал ярилаа. Газрын нэгдмэл сан үндсэндээ 6 ангилал дээр ангилагдаж байгаа. Шинэ хуулийн төслөөр 5 болгоод хуваасан. Тэгэхээр газар ашиглалтынхаа хэлбэрээс хамаарч байгаа. Энд ойн сангийн газар, усны сангийн газар, хөдөө аж ахуйн газар, хот, суурины газар, шугам сүлжээний газар гээд энэ ангиллуудын газрыг харуулсан тэр ангилал дээр яг аль хэмжээ, хязгаарт, ямар ямар хэмжээний газрууд байгааг тодорхой харуулсан зураглалыг газрын сангийн зураг гэж нэрлэж байгаа. Энийг Засгийн газар өөрчлөлт оруулж, шийдэхийг нь бол хийдэг. Жил болгон Засгийн газар өөрчлөлтүүдийг бүртгэж, баталгаажуулж явдаг. Энэ харуулсан зургийг бол газрын сангийн зураг гэж хэлж болно.

**Б.Саранчимэг:** Болчихсон уу? Нэмж хариулах уу? Батжаргал гишүүн тодруулж асууя.

**Ж.Батжаргал:** Тэр байнгын тэмдэгтүүдийн хамгаалалтын асуудлыг сайжруулж, тэр өөрийнхөө юу гэдэг юм бэ дээ? Мэргэжлийн салбар байгууллагынхаа яг хамгаалал мэдэлд нь өгөх ёстой юм шиг байгаа юм бид. Үүнийг бид зөвхөн тэмдэгт гэдгээр нь ашиглаад байдаггүй. Бас хэмжих тоног, төхөөрөмжүүдийнхээ баталгаатай байна уу, үгүй юу гэдгийг тэр цэг дээр баталгаажуулалт хийгээд яваад байдаг шүү дээ? Орон нутгууд чинь. Тэгэхээр энэ үүднээсээ энэний хамгаалалтыг нэлээн сайн бодох ёстой.

Тэр сумдын хилийн цэсийн асуудлыг бид нэлээн бодмоор байгаа юм. Яах аргагүй. Хилийн цэс нь ингэж тогтож байна гээд энэ гүйцэтгэгч компаниуд давхиж очоод энэ цаг үеийн мэдээлэл, технологи дээрээ тулгуурлаад юм татчихдаг. Өмнөх тогтож байсан жишгээс нь уул, толгой хооронд нь зөрүүлчхээд болж өгөхгүй байгаад байгаа юм байгаа. Хэрвээ энэ дээрээ тулах юм доторх талбайн хэмжээ нь яг хөдөлгөөнгүй л байж байх ёстой шүү дээ. 479000 Га л гэсэн бол 479…/минут дуусав./

**Б.Саранчимэг:** Санал хэллээ гэж ойлголоо. Дамдинням гишүүн асуултаа асууя.

**Г.Дамдинням:** Геодези, зураг зүйн тухай хуулийн шинэчилсэн найруулга орж ирж байгаа юм байна. Би өмнө нь газрын тухай багц хууль орж ирж байхад энэ Улсын Их Хурлын чуулган дээр асуусан юм. Тэгээд худлаа хариулт хэлээд Улсын Их Хурлын бүрэн эрхэд халдсан л ийм үйл ажиллагаагаа манай энэ газартай холбоотой асуудал эрхэлдэг энэ яам, тамгын газрын дарга нар өмгөөлөөд худлаа яриад байгаа юм. 2015 оны сүүл, 16 онд Сэлэнгэ аймгийн Ерөө сум, Дархан-Уул аймгийн Хонгор сумын 9600 Га газар яг саяын энэ Батжаргал гишүүний ярьж байгаа шиг дээрэмдээд авчихсан.

Тэгээд би энэ асуудлыг Улсын Их Хурлын чуулган дээр энэ Геодези, зураг зүйн газрын дарга нөхрөөс асуухаар 1980-н хэдэн оноос ийм байсан гээд худлаа яриад байгаа байхгүй юу. Сая Батжаргал гишүүний хэлээд байгаа үнэн байхгүй юу. Цэг солигдож болно. Та нар тэр орчин үеийн шинжлэх ухаан, технологийнхаа юмаар солигдож болно. Тэгэхдээ нийт талбайн хэмжээ багасах ёсгүй байхгүй юу. Тэр тогтоол дээр тусчихсан байгаа нийт талбайн хэмжээгээрээ.

Гэтэл 1965 оны 4 дүгээр сарын 19-нд Сэлэнгэ аймагт Дархан, Хонгор сум байгуулах тухай Бүгд Найрамдах Монгол Ард Улсын Их Хурлын тэргүүлэгчдийн зарлиг гараад энэ дээр бол Сэлэнгэ аймагт Дархан сангийн аж ахуйг харьяалсан Хонгор сум, Монгол, Зөвлөлтийн найрамдал нэгдлийг харьяалсан Дархан сум тус тус байгуулсан тухай тогтоол гарсан байгаа юм. Газар нутагтай нь.

Ингээд дараа нь 1982 оны 4 сарын 22-ны өдөр энэ тогтоолыг дахиж баталгаажуулж гараад, энэний дараа 1994 оны 5 сард Улсын Их Хурлын тогтоол гарч энэ газрыг яг байгаагаар нь баталсан байдаг байхгүй юу. Тэгээд Дархан-Уул аймгийн газар нутаг тоо хэмжээгээрээ Хонгорын даваа гэдэг газраар тоогоод явчихсан байсан чинь та нар 94 оноос хойш 2016 он буюу 22 жилийн дараа гэнэт өө энэ чинь өөр газар байсан байна шүү дээ гэж хэлээд, шал өөр газар цэг хатгаж байгаад 9600 Га газрыг нь дээрэмдээд авахад нь манай Зам, тээврийн яам, Улсын Их Хурлын энэ чинь энэ Барилга, хот байгуулалтын яам Улсын Их Хурлын бүрэн эрхэд халдаад, зөвшөөрөөд явуулчихсан байдаг байхгүй юу.

Тэгэхээр энэ асуудал шийдэгдэж байгаа юу? Энэ асуудлыг яаж шийдэж байгаа юм бэ? Та нар цэг нь өөрчлөгдөж болно. Хаа нэг газраа. Хонгорын даваа байна уу, Хонгор даваа байна уу мэдэхгүй. Хаана ч байдаг юм, газраар өөрчлөгдөж болно. Тэгэхдээ Дархан-Уул аймгийн нийт газар нутгийн хэмжээ багасах ёсгүй л байхгүй юу даа. Энэ газар нутагтай холбоотой, хил хязгаартай холбоотой асуудал чинь Улсын Их Хурлын онцгой бүрэн эрхийн асуудал шүү дээ. Нэг яам, нэг сайдын бичгээр, эсвэл агентлагийн даргын худлаа ярьснаар шийдэгддэг асуудал биш байхгүй юу. Газрын бөөн маргаан болж байгаа шүү дээ энэ чинь. 9600 Га гэдэг бол би томоос нь дурдаж байгаа юм шүү. Томоос нь дурдаж байгаа юм шүү. Тэгэхээр энэ дээр хариулт өгөөч Мөнхбаатар сайдаа. Дархан-Уул аймгийн газар нутгаас 9600 Га газар шууд байхгүй болчихсон. 1984 онд гарсан тэр тогтоолоос тэр байсан газраас алга болчихсон байхгүй юу. 22 жилийн дараа та нар энэ гэнэт санаад өө энэ нэрийг нь андуураад тавьчихсан байна шүү дээ гээд газар дээрэмдэж болохгүй шүү дээ. Энэ асуудлыг яаж шийдэх юм? Энэ хуулиар.

**Б.Саранчимэг:** 2 номер Мөнхбаатар сайд хариулах уу? 3 номер хариулъя. Нэрээ асуултдаа хэлээд яваарай. Бас албан тушаалаа.

**А.Энхманлай:** Дамдинням гишүүний асуултад хариулъя. Газар зохион байгуулалт, геодези, зураг зүйн газрын дарга Энхманлай байна. Энэ Сэлэнгэ аймгийн Ерөө сум, Дархан-Уул аймгийн Хонгор сум 2 хоорондоо нэлээн дээрээс саяын ярьсан асуудлаар чинь маргаантай явсан. Тэр Хонгорын даваа гэдэг газрын талаар л маргаж байгаа юм. Тэгээд Хонгорын даваа гэдгийг нь Дархан-Уул аймгийнхан болохоор өөр газар заагаад байдаг, Сэлэнгэ аймгийнхан нь болохоор үгүй энэ чинь даваа учраас даваан дээрээ байх ёстой юм гэдэг. Дарханныхан нь болохоор даваа биш доошоо буугаад хөндийд, өөрөөр хэлбэл тэр тариалангийн талбай дээр байна гээд байгаа юм тэр хэсэг нь.

Гэтэл Дархан, Хонгор энэ Сэлэнгэ аймгийнх нь болохоор яг даваан дээрээ зааж байна гэж байгаа. Тэгээд энийг өмнө нь ажлын хэсэг байгуулагдаад газар дээр нь очиж 2 тэр аймгийнх нь төлөөлөгч нар нь оролцоод, шалгаад тогтоосон юм билээ. Тэгээд тэр тогтоосноороо саяын ярьж байгаа Дархан-Уул аймаг нь газраа алдчихаад, нөгөө Сэлэнгэ аймаг нь газартай болчхоод ийм асуудал шийдэгдсэн. Тухайн үед. Тэгэхээр энийг юу гэдэг юм, Улсын Их Хурал бол газар нутгийн талбайн хэмжээг батлахгүй. Саяын хэлсэн тухайн нэгжийн, орон нутгийн, аймаг, сумын хилийн цэсийг л баталж байгаа юм. Өөрөөр хэлбэл хилийн цэс нь ямар, тэр Хонгорын даваа гэдэг хаана юм, аль цэг юм? Энэ нь тэр архивын холбогдох баримт материал тэр нарийвчлалтай зураг дээрээ баримтлагдаад гарч ирж байгаа. Тэрнээс Дархан-Уул аймаг тэдэн метр квадрат газартай, тэр Сэлэнгэ аймаг тэдэн метр квадрат газартай гэсэн ийм юм байхгүй шүү дээ.

Тэгэхээр цэг нь нааш цаашаа зөв болоод ирэхээр талбайн хэмжээ чинь өөрчлөгдчихөж байгаа юм. Өөрөөр хэлбэл тэр Дарханаас хасагдаад Сэлэнгэ рүү нэмэгдэж байна л гэсэн ийм л байгаа. Тэгэхээр энийг дахиад өөр бас нарийвчилж бид нар шалгаж өгч болно. Үнэхээр тэр үед шийдэгдсэн асуудал нь үнэн байж уу, худлаа байж уу. Бид бүхэн тухайн үед шийдэгдээд дуусчихсан учраас энийг ингэж тайлбарлаж хэлээд байгаа шүү дээ хариулт дээрээ.

**Б.Саранчимэг:** Дамдинням гишүүн тодруулъя.

**Г.Дамдинням:** Тэгэхээр байна шүү дээ. Би асуулт их тодорхой байхгүй юу. Өөрөө бол өмнө нь Улсын Их Хурлын чуулган дээр 1982 онд гарсан тогтоолоор ийм байсан гээд. 1982 оны 4 сарын 22-нд Бүгд Найрамдах Монгол Ард Улсын Их Хурлын тэргүүлэгчдийн зарлиг гараад нутаг дэвсгэрээр нь, цэгээр нь заагаад өгчихсөн байхгүй юу. Тэгээд тэрнээс хойш 22 жилийн турш Дархан-Уул аймаг өөрийнхөө газар нутгийн тоо хэмжээ, талбайн хэмжээг зарлаад л яваад байсан. Бүх түүхэн баримтуудад тэр тоо хэмжээгээрээ байгаа. Ингээд 1994 онд дахиад Их Хурлын тогтоол гарсан. 5 сарын 6-ны тогтоол гарсан.

Гэтэл та нар 2016 онд байдаг билүү 15 оны, 16 онд та нар өөрчлөлт оруулаад танай газар дээрээс шүү бүр. Танай газар дээрээс өөрчлөлт оруулаад, шийдвэр гаргачихсан байдаг юм. 9600-аар тэр 22 жилийн турш байсан газар нь багасчихсан. Энэ дээр ажлын хэсэг гаргаж шийдвэрлэж өг энэ дээр Мөнхбаатар сайдаа. Шийдвэрлэж өг.

**Б.Саранчимэг:** Мөнхбаатар сайд хариулъя. 2 номер.

**Б.Мөнхбаатар:** Ер нь сумууд болон аймгуудын хилийн цэс дээр бас олон асуудлууд бий. Тэгээд энэ асуудлыг бид нар ажлын хэсэг гаргуулаад нэгмөсөн эцэслээд үзье.

**Б.Саранчимэг:** Энхтүвшин гишүүн асуултаа асууя.

**Т.Энхтүвшин:** Энэ 21 аймаг, 330 бүгдээрээ л хилийн цэсийн маргаантай байдаг юм л даа. Хилийн цэсийн маргаантай. Тэгээд энэ хилийн цэсийн маргааныг хилийн цэсийг ер нь дахин нарийвчлан тогтоох ийм бололцоо боломж байна уу та хэдэд? Нэгдүгээр асуудал.

Манай аймгийн юу гэдэг юм, 14 сум ч гэсэн хоорондоо хилийн цэсийн маргаантай. Дорноговь аймгийн зэргэлдээ аймгуудтайгаа ч гэсэн хилийн цэсийн маргаантай л байж байдаг юм. Тэгээд танай газраас ямар хариу өгдөг гэхээр 2 сумын иргэдийн төлөөлөгчдийн хурлыг уулзуулаад тохир л гэж бас хариу өгдөг. Аймаг ямар бичиг явуулдаг вэ гэхээр энэ хилийн цэсийн маргааны асуудлыг ирж нарийвчлан тогтоогоод шийдэж өгөөч л гэдэг ийм асуудал тавьдаг. Хуучны юу гэдэг юм, түүх, номд орсон газар нутаг ч гэсэн өөр аймгийн газар нутаг дээр оччихсон байх. Тэгээд манайд Данзанравжаа Дорноговь аймгийн Хөвсгөл сумын Шувуун шанд гэдэг газар төрсөн гээд ном зохиол дээр байгаад байдаг. Тэгтэл нөгөө газар нь Дорноговь аймгийн Улаанбадрах сумын нутаг дэвсгэр дээр байх жишээний. Тэгээд энэ хуучин хилийн цэсийг ер нь 1990-н хэдэн онд ийм GPS гэж багаж гарч ирээд, хилийн цэсийг нь тогтоохдоо маш их алдаатай тогтоочихсон юм байна лээ. Тэгээд энэ дээрээ та хэд арга хэмжээ аваач.

Ер нь манай энэ Барилга, хот байгуулалтын яамны энэ Газрын харилцаа, геодези, зураг зүйн газар их хойрго л доо. Бид ч олон бичиг өгч явуулсан даа. Энэ хилийн цэсийг нарийвчлаад тогтоогоодох, дахин хэмжилт хийгээд өгөөдөх гээд л байдаг юм. Ерөөсөө ирж шалгадаггүй. 21 аймаг, 330 сум чинь хилийн цэсийн маргаантай байна шүү. Энэ асуудлыг шийдээдхээч л гэхээр л шийддэггүй. Ингэж яваад их олон жил явсан. Тэгээд энэ асуудал бүр даамжраад, ялангуяа ард иргэдийн дунд юу гэдэг юм буруутай, зөрүүтэй ойлголт өгч, отор нүүдлээс эхлүүлээд хоорондоо мууддаг, сайддаг зүйлүүд зөндөө байна.

Тийм учраас та хэд энийг нарийвчлан тогтоож, энэ асуудлыг нэг мөр болгохгүй бол цаашдаа ч гэсэн энэ хилийн цэсийн маргаан яваад байна гэдгээ хэлмээр байна.

Хоёр дахь асуудал. Энэ Хот, тосгоны эрх зүйн байдлын тухай хууль орж ирэх гэж байгаа. Тэгээд энэ асуудал чинь энэ хуультай чинь уялдаад явж байгаа юм байна уу? Энэ засаг захиргааны нэгжийн чинь тодорхой хувиар нэмэх гээд байна шүү дээ, Хот, тосгон гэдэг нэрийг оруулж ир. Энэ хууль өргөн баригдаад явж байгаа. Тэгээд энэнтэй уялдаж байгаа юм байгаа юм уу энд ер нь?

Гурав дахь асуудал энэ 7.2 дээр нэг үг байгаад байх юм. Нийслэл хот, аймаг, сумын төв, суурин газар бүр солбилцлын бие даасан тогтолцоотой байна гээд. Энийг ер нь юу гэж ойлгох юм? Энэ бие даасан, сум бүр юу гэдэг юм, аймаг бүр юу гэдэг юм, бие даасан ийм тогтолцоотой байх юм уу? Суурин газар бүр бие даасан тогтолцоотой байна гээд.Тэгээд энэ дээр хариулт хэлж өгөөч. Ийм 3 асуулт байж байна.

**Б.Саранчимэг:** 2 номер Мөнхбаатар сайд хариулъя.

**Б.Мөнхбаатар:** Энхтүвшин гишүүний асуултад хариулъя. Эхний асуулт дээр. Манай ард түмэн маань, нүүдэлчид, малчид маань газар устай холбоотой асуудал үнэхээр амьдралд нь чухал нарийн байдаг. Та хэллээ өнөөдрийн байдлаар 156 суман дээр, хилийн цэс дээр бид нар 4 шалтгааны улмаас маргаантай байгаад байгаа юм. Тухайлбал зарлиг, тогтоолын алдаанаас буусан 1 байгаад байгаа. Аймгийн төвийн сумдын хүн амын нягтшилаас үүдэн зэргэлдээ сумын нутаг дэвсгэр дээр суурьшчихсан асуудлууд. Тухайлбал манай Дархан-Уул аймгийнхан маань голын цаад талд нөгөө Сэлэнгийн айл, суманд очдог гээд бас иймэрхүү байдалтай 12 зөрчил маргаан, газар усны нэр, хилийн зурвас, нэршлийн алдаанаас үүссэн 3, иргэдийн хилийн цэсийн талаарх мэдээлэл, ойлголт бодит байдлаас зөрүүтэй ойлголтын зөрүүгээс үүссэн 140 гаруй хилийн цэстэй холбоотой маргаанууд яваад байдаг.

Хилийн цэсийг уулын оройгоос уулын орой тогтоочихоор тэр уул чинь урд талдаа, хойд талдаа манайх байсан. Яагаад өөр суманд орчхов уу гээд олон асуудлууд байгаа. Энэ геодезийн энэ хуультай холбоотойгоор бас хэлэлцэх асуудлын хүрээнд бас тодорхой чиглэлүүдээр гарч ирж, эхний ээлжид шийдэх ёстой маргаантай байгаа асуудлуудыг бас бид нар аль болох чиглэл гаргуулж, шийдэх талаар дараа Засгийн газар дээр нэлээн бас ажиллая гэж бодож байгаа. Энэ дээр зөвхөн яам төдийгүй орон нутгийн, аймаг, сумдын бас хамтын ажиллагаа их чухал байгаа. Тэгээд мэдээж аймаг, сумдууд маань нутгаасаа аль болох алдчихгүй гэж тэгэхээр бидний хувьд их тийм чиглэлийг барьж, маргааны асуудлыг шийдье. Энэ хуулийн хүрээнд бас нэлээн ажлыг өрнүүлье гэсэн ойлголт байгаа.

**Б.Саранчимэг:** 2 номер нэмж хариулъя. 3 Номер нэмж хариулъя.

**А.Энхманлай:** Энхтүвшин гишүүний асуултад хариулъя. Энэ солбицлын тогтолцоотой холбоотой асуулт асууж байна. Энэ хуулийн төслийн 7.2 дээр аймаг, хот, сум, сумын төв, аймгийн төв, суурин газар бие даасан солбилцолын тогтолцоотой байж болно гэж байгаа юм. Тэгэхээр улсын хэмжээнд бид бүхэн олон улсын солбилцолын тогтолцоог ашиглаж, зураглалын ажлуудаа хийж явж байна. Энд бол Ай Ти рэп 2008 гэсэн солбилцолын тогтолцоог өнөөдөр ашиглаж байгаа. Сая энэ оны 5 дугаар сард бид бүхэн 2020 гэсэн шинэ солбилцолын тогтолцоо руу энэ зураглал зүйн ажлуудаа шилжүүлсэн. Тэгэхэд манай яг хийгдчихсэн байгаа зураглалууд маань 2008 нэрэн дээр хийгдчихээд явагдаж байгаа.

Тэгсэн хэдий боловч аймаг, сум руугаа шилжээд ирэхээр зураглалын ажлууд дээр тодорхой хэмжээний алдаа гараад байдаг. Тэгэхээр энэ алдааг засварлаж явахын тулд аймаг, сум болгонд өөрсдөд нь тохируулсан солбилцолын тогтолцоог ашиглаж болно гэсэн ийм зөвшөөрлийг өгч байгаа юм. Жишээлбэл, Оюу толгойд өөрсдөө тохируулсан солбилцолын тогтолцоогоор юмнуудаа хийж байгаа учраас ямар нэгэн алдаа гаргахгүйгээр хийж болж байгаа юм. Тийм учраас аймаг, сумууд дээр хийж байгаа уул уурхай, ашигт малтмалын нөөц тогтоох, тооцоолох, инженерийн барилга байгууламжийн төсөл, зураг төсөл зохиох, тооцоо гаргах энэ бүх ажлууд дээр өөрсдөө солбилцолын тогтолцоогоо гаргаад хийж болно гэсэн ийм зохицуулалтаар ингэж энэ орон нутгийн солбилцолын тогтолцоог зөвшөөрч ингэж энэ хуульчилж өгч байгаа юм.

Хоёр дахь бас асуулт дээр газар зүйн нэр дээр, бас улс засаг захиргаа, нутаг дэвсгэрийн нэгж, хот, тосгоны нэр, улсын тусгай хамгаалалтай газар нутгийн нэр гээд газар зүйн нэрэнд бас энэ хот, тосгоны нэрийг ингэж бас заавал оруулж өгөхөөр ингэж бас энэ геодезийн хууль дээр ингэж нэмж зохицуулж өгсөн байгаа.

**Б.Саранчимэг:** Баярлалаа. Тэгэхээр энэ хуулийн төсөл яг Улсын Их Хурлаар газрын багц хуулийн төсөл хэлэлцэгдээд хэлэлцэх эсэх нь шийдэгдчихсэн. Хэлэлцэхээр хэлэлцүүлэгдээд явж байгаа. Тэгэхээр энэ хуулийн төсөл аль хэр энэ газрын багц хуультай уялдсан байгаа вэ гэсэн нэг асуулт байна.

Нөгөө талаар энэ нэгдсэн портал сайт хөгжүүлнэ гэж байгаа юм. Тийм, тэгээд энэ хуулийн төслийг уншаад үзэхээр маш их мэргэжлийн гадаад хэллэгтэй, маш их нарийн хэллэгтэй юм байна лээ. Тэгэхээр ер нь энэ нэгдсэн порталыг хөгжүүлээд ирэхээр энэ салбар дунд хөгжүүлэхэд ямар нэгэн хүндрэл учрах уу? Энийг чинь жил болгон хөгжүүлэхэд бас урсгал зардал гарахаар байгаа юу? Төсвийн ямар нэгэн тийм өөрчлөлт орж ирэх үү гэсэн ийм нэг асуултад хариулж өгөөч.

1 номер хариулъя.

**С.Магнайсүрэн:** Асуултад хариулъя. Барилга, хот байгуулалтын Магнайсүрэн. Эхний асуултад хариулъя. Хоёр дахь асуултад Энхманлай дарга бас бэлдэж байгаарай. Газрын багц 5 хуулийн төслийг бид саяхан хэлэлцэх эсэхийг нь шийдээд, Их Хурал дээр хэлэлцүүлгийн шатанд өнөөдрийн байдлаар ажлын хэсэг байгуулагдсан. Ажлын хэсгээс өгсөн чиглэлийн дагуу бид дэд ажлын хэсэг гээд бас зохион байгуулалтад оруулаад өнөөдөр саналаа өгсөн. Холбогдох төрийн болон төрийн бус байгууллагууд, холбогдох бусад яамдын эрх бүхий хүмүүсийг оруулсан ийм санал одоогоор өгчхөөд байгаа. Өнөөдөр Их Хурал дээр Хот байгуулалтын тухай хуулийн төсөл нэгдүгээр хэлэлцүүлэгт газрын багц хуультай хамтатган хэлэлцэгдэхээр хүлээгдэж байгаа.

Өнөөдрийн бид нарын энэ хэлэлцүүлж байгаа Геодези, зураг зүйн тухай хууль яг энэ Газрын ерөнхий хуулийн төсөл, багц хуулийн төсөлтэйгөө ингэж уялдаж явж байгаа учраас энэ хуулийн төслийн хэлэлцүүлэг шийдэгдэх юм 7 хуулийн төсөл болно. Нэмээд ойрын хугацаанд хэлэлцүүлэг дээр гишүүд Байнгын хорооноос бас чиглэл болгосны дагуу Тусгай хамгаалалттай газар нутгийн тухай хуулийн төсөл ойрын хугацаанд орж ирнэ. Ингээд 8 хууль болоод багц хуулийн ажлын хэсэг газрын шинэтгэлийн энэ эрх зүйн орчин бүрэн шинэчлэгдэх ийм зорилготой байгаа.

Энэ Геодези, зураг зураг зүйн тухай хуулийн төслийг бид нар энэ дэд хэсэг дээрээ тусдаа бие даасан, харьцангуй бие даасан дэд хэсэг болгож, ингэж бас ажлын хэсэг байгуулж ажиллаж байгаа. Газрын багц хуулийн төсөлтэй зайлшгүй хамтатгаж хэлэлцэгдэж байж энэ газрын шинэтгэлийн эрх зүйн орчин бүрэн шинэчлэгдэх болно. Энэ хүрээнд энэ хуулийн төсөл зайлшгүй байгаа. Үзэл баримтлал, агуулга, зохицуулалтын хувьд бол уялдаж ингэж орж ирж байгаа юм.

**Б.Саранчимэг:** 3 номер нэмж хариулъя.

**А.Энхманлай:** Асуултад нэмж хариулъя. Геодези, зураг зүйн энэ хуульд заасан геодези, зураг зүйн мэдээллийн нэгдсэн систем гэж байгаа. Энэ системүүд бол үндэсний орон зайн хөгжлийн дэд бүтцийн геопортал нэгдсэн системийн портал сайтын үндсэн суурь мэдээллүүд болж ингэж системүүд орж ирж байгаа. Энд бол газар зүйн газрын зургийн мэдээллийн сан, геодезийн сүлжээний цэг, тэмдэгтийн мэдээллийн сан, газар зүйн нэрийн мэдээллийн сан, хилийн цэсийн мэдээллийн сан, геодезийн хэмжилтийн багажийн мэдээллийн сан, энэ геодези, зураг зүйн мэргэжилтнүүдийн мэдээллийн сан гэсэн ийм бүртгэл мэдээллийн сангууд сая үндэсний орон зайн хөгжлийн дэд бүтцийн геопорталын суурь мэдээллүүд болж бүрдэж өгөхөөр энэ хуульд орж өгсөн.

Тэгэхээр энэ саяын орон зайн хөгжлийн дэд бүтцийн порталаар дамжуулаад иргэд олон нийт сая, мэргэжлийн байгууллагуудад бид нар энэ нээлттэй мэдээллээр үйлчилгээ үзүүлнэ. Энэ хуулиар бас тэгж тодорхой, зохицуулж өгсөн байгаа. Мэдээллийн системийг энэ геодези, зураг зүйн асуудал хариуцсан төрийн захиргааны байгууллага зохион байгуулж явна гэж ингэж заасан. Өнөөдрийн энэ мэдээллийн систем маань өнөөдөр бүрдчихсэн. Үйл ажиллагаа нь хэвийн явагдаж байгаа. Тийм учраас энэ хууль батлагдсанаар шинээр дахин шинэ систем байгуулахгүй.

Харин хуульчлагдаад цаашаа хөгжүүлэлтийн ажил нь үргэлжлээд л явагдана. Одоо гол нь хэрэглэгчдэд хүргэх хууль нь албан ёсоор батлагдаад, баталгаажаад ирэх юм бол ашиглах ийм боломж нөхцөл нь бүрдэж байгаа юм. Тэгэхгүй бол зарим зураглалууд нь нууцын зэрэглэлтэй. Тэгэхээр энэ хууль батлагдсанаар зарим зураглалын ажлууд, геодезийн ажлууд, бүтээгдэхүүнүүд нь, зарим нь нууцлалаас гарч тусгай зориулалтын буюу батлан хамгаалах, аюулгүй байдлыг хангах чиглэлүүд нь тусдаа ангилагдаад нийтийн хэрэгцээний зураг, мэдээллүүд нь тусдаа болж өгч байгаа. Тэгээд аль болох олон нийт, геодезийн бүтээгдэхүүнийг ашиглах ийм бололцоо бүрдэнэ. Тэр нь саяын ярьсан цахим систем геопорталаар дамжиж хүмүүст хүрнэ гэсэн үг юм.

**Б.Саранчимэг:** Баярлалаа. Гишүүд асуулт асууж, хариулт авч дууслаа. Одоо хууль санаачлагчийн танилцуулгатай холбогдуулан санал хэлэх гишүүд нэрсээ өгнө үү. Батжаргал гишүүнээр тасаллаа. Дамдинням гишүүн саналаа хэлье.

**Г.Дамдинням:** Хуулийн төслийн талаар хэлэлцүүлэг явж байна. Тэгээд Байнгын хорооны түвшинд бол ярилцаад, чиглэл өгөөд бас тэгж янзлах ёстой юмнууд гарах байх. Тэр саяын хэлээд байгаа нэг зарчмыг бид нар энэ хуулийн төсөл дээр ажлын дэд хэсгийн хүрээнд яам бас засаг анхаарч оруулж ирэх хэрэгтэй байна. Геодези, зураг зүйн газрын даргын барьж байгаа байр суурь бол буруу байна шүү. Улсын Их Хурлын тогтоол бол нэрээр нь тооцож гардаг болохоос тухайн аймаг, орон нутаг, сумын, багийн газрын хэмжээгээр гардаггүй гэж. Тэгвэл та нар бас энэ хуульдаа тухайн газар, аймаг орон нутгийн газрын нийт хэмжээ, түүхэн цаг үеүддээ ямар байсныг үндэслэж шийдвэр гаргана гэсэн энэ зарчмын асуудлыг хуульдаа тусгаж өг. Тэгэхгүй бол янз янзын нэрээр янз янзын байдлаар хөдөлгөөд, тухайн үед яг ний нуугүй хэлэхэд аль аймаг, орон нутаг нь том даргатай байна, аль аймаг орон нутаг нь танай салбарын сайдтай байна дээрэлхэж шийддэг ийм асуудлууд газар аваад байгаа байхгүй юу даа.

Тийм учраас л маргаан гараад байгаа юм. Тэгэхээр энэ асуудлыг зогсоох үндсэн зарчмын энэ хаалт, хамгаалалтуудыг хийж өгч байж, бид нар энэ газрын багц хуулийг цааш нь явуулахгүй бол энэ дээрэмддэг газар нутгийн маргаантай байдаг юм уу, бүгдээрээ л ийм байгаа гэдэг яриаг хавтгайруулж ерөөсөө болохгүй. Шинжлэх ухаан, технологи хангалттай хөгжчихсөн байна. 1.5 метр, 3 метрийн хэмжээнд л цэг алдагддаг болж байна шүү дээ. Гар утсаар л бид нар ямар ч координатыг алдахгүй гаргадаг болчихсон байхад ийм юм яриад сууж байж хэдүүлээ болохгүй.

Тэгэхээр энэ түүхэн цаг үеүддээ тухайн аймаг, сум, баг, хороо ямар хэмжээний газар нутагтай байсныг харгалзан үзэж газрын цэгийг нь тооцож явна гэдэг энэ зарчмын ойлголтыг энэ хуульдаа тусгаж өгөх хэрэгтэй. Ингэж байж энэ хуулиа цаашаа явуулъя.

**Б.Саранчимэг:** Батжаргал гишүүн саналаа хэлье.

**Ж.Батжаргал:** Тэгэхээр энэ сумдын хилийн цэсийн асуудал дээр Ардын Их Хурлын тэргүүлэгчдийн зарлиг хийгээд Их Хурлын шийдвэр өөрчлөгдчихөөгүй учраас ямар ч асуудал байхгүй угаасаа. Ингэж л ойлгох ёстой. Энэ ажлыг зохион байгуулж байгаа цаг үеүдийн техник, технологийн дэвшил, түүнийг үндэслэж гүйцэтгэх ажил хийж байгаа байгууллагуудтай л холбоотой зүйл. Яг үнэндээ. Тийм учраас үүнийгээ бид их бодох ёстой. Энэ хууль батлагдаад гарахаар та нар хилийн цэсүүдээ бүгдийг нь солбилцжуулах тухай асуудал яригдаж байна. Тэрийг нэлээн ул суурьтай хийх ёстой шүү. Сая энэ 2015 онд шиг санаад байна. Тэр газрын ланд менежер билүү дээ, программ нэвтрээд тэрэнтэй холбогдуулаад та нар энэ хилийн цэсийн шинэчлэлийн ажлыг хувийн мэргэжлийн байгууллагуудаар гүйцэтгүүлсэн. Тэр нөхдүүдийн хийсэн ажлыг бодвол тодорхой түвшинд жаахан баталгаажуулах нь баталгаажуулсан байх.

Гэхдээ илт зөрсөн. Алтанбулагийн нутагт байсан өвөлжөө Баян-Өнжүүлийн нутагт ороод л, Баян-Өнжүүлийн нутагт байсан өвөлжөө Алтанбулагт ороод ингээд явчихсан. Тэгэхээр зэрэг үүнийг бид эргэж харах ёстой. Үүнийг эргэж харахад хамгийн гол баталгаатай асуудал нь талбайн хэмжээ. Талбайн хэмжээ байхгүй юу. Чи тэгж ярьж болохгүй шүү дээ энэ чинь. Монгол Улс 1.5 сая километр нутаг дэвсгэртэй гээд цаана чинь тов тодорхой хэлчхээд байхад одоо чи хилийн тэмдэгтээр нь яриад үүнийг 1400000 руу оруулах санаа байна уу? Тийм юм байхгүй шүү дээ. Тийм учраас биднүүсийн барьж авах ёстой, баталгаажуулах ёстой хамгийн гол зүйл доторх талбайн хэмжээ нь энэ цэгээр авахад хангагдаж байна уу, энэ цэгээр авахад хангагдаж байна уу гэдэг юмаар л тулгалт хийх ёстой. Талбайн хэмжээ боддог схемчлэл, программчлал нь та нарт байх ёстой. Тэрүүгээрээ хийж, тов тодорхой болго.

Хоёрдугаарт, энэ ажлыг хийхэд цахим архив үүсгэх хэрэгтэй. Яг сумдуудад цахим архиваар нь үүнийг хүлээлгэж өгөх ёстой юм. Тэгж байж цаашид биднүүс энэ асуудал маргаангүй явах ёстой болов уу гэж ойлгож байна.

Хоёр дахь хэлмээр байгаа санаа Эрдэнэ, Налайх хоёрын хилийн цэс Улсын Их Хурлын шийдвэрээс түүнийг Үндсэн хуулийн цэц авч үзсэнээс болоод үндсэндээ тогтсон ч хилийн цэсгүй болчихсон. Олон жил болж байна. 59000 Га-г Налайхынхан манай нутаг гэж үздэг, Эрдэнийнхэн манайх гэж үздэг. Угаасаа Ардын Их Хурлын тэргүүлэгчдийн зарлигт өөрчлөлт оруулаад Их Хурлын шийдвэр гаргахдаа 59000 Га-г Налайх руу өгсөн. Түүнийг нь буруу зарчмаар явчихлаа гээд дэргэд нь гомдол гаргаад Үндсэн хуулийн цэц дээр очоод Их Хурлын шийдвэрийн хавсралт уначихсан байхгүй юу.

Тийм учраас хуучин руугаа шилжих л ёстой шүү дээ. Уг нь бол. Тэгж өгөхгүй яваад байгаа. Тэгээд Эрдэнэ сумын Засаг даргын газар олголтыг танайх программдаа бүртгэхгүй байгаа. Хаалт хийчхээд. Налайхыг нээчхээд байгаа юм. Энэ нэг тэнцвэргүй байдлаа арилга, наад хилийн цэсээ тодорхой болго. Их Хуралд оруулж ир. Засгийн газар оруулж ирэх үүрэгтэй биз дээ энэ чинь. Холбогдох байгууллагуудаас нь шийдвэр, саналыг нь аваад оруулж ирэх ёстой. Энийгээ оруулж ир, тов тодорхой болгомоор байна.

Гурав дахь хэлмээр байгаа зүйл. Энэ нэрийн зурган дээр байгаа нэрийг өөрчлөөд байгаа явдал байгаа юм билээ. Энэ хориотой байх ёстой зүйл. Энэ хууль дотор яаж орсон юм? Би сайн юуг нь хараагүй. Дам дамаа өөр хэллэг энэ тэрээр ярьдаг улсууд энийг өөрчилчхөөд байгаа юмнууд байгаа юм байна лээ. Тэгж таарахгүй. Тэр анхнаасаа нэрийн зурагт яаж тогтож нэршигдэж явж байсан яг тэр нэршлээрээ явдаг байх ёстой. Үүнийг бид хамгаалах ёстой. Энэ цаашдаа явж явж бас энэ үндэсний аюулгүй байдал, газар нутгийн бүрэн бүтэн байдалд хамааралтай зүйл шүү. Энийг тийм ч их энгийн зүйл хэмээн ойлгож…/минут дуусав./

**Б.Саранчимэг:** Гишүүд маш тодорхой саналууд хэллээ. Тэгэхээр энэ хэлэлцүүлгийн шатанд ажлын хэсгүүд гарчихсан байгаа. Хэлэлцүүлгийнхээ үед анхаараад, тэмдэглээд яваарай гэж хүсэж байна. Гишүүд санал хэлж дууслаа. Геодези, зураг зүйн тухай хуулийн шинэчилсэн найруулгын төсөл болон хамт өргөн мэдүүлсэн хуулийн төслүүдийг үзэл баримтлалын хүрээнд хэлэлцэхийг дэмжье гэсэн томьёоллоор санал хураалт явуулъя. Санал хураалт.

66.7 хувийн саналаар дэмжье гэсэн санал маань дэмжигдэж байна. Байнгын хорооны санал, дүгнэлтийг чуулганы нэгдсэн хуралдаанд танилцуулах гишүүнийг томилно. Би чуулганд танилцуулах нь. Дараагийнхаа асуудалд оръё.

**Гурав.Байнгын хорооны тогтоолын төсөл, удирдамж батлах тухай тогтоолын төслийг бид нар батлах байгаа.**

Энэ тогтоолын төсөл гишүүдэд тараагдсан байгаа. Тэгэхээр Байнгын хорооны тогтоолын төсөлтэй холбогдуулан асуулт асуух гишүүн байна уу? Нэрсээ өгнө үү. Алга байна. Гишүүд Байнгын хорооны тогтоолын төсөлтэй холбогдуулан санал хэлэх гишүүн байна уу? Алга.

“Тусгай хамгаалалттай газар нутгийн хилийн цэсийн баталгаажуулалтын ажлын явц, байдалд хяналт тавих, санал, дүгнэлт боловсруулах үүрэг бүхий ажлын хэсгийн удирдамж батлах тухай” Байнгын хорооны тогтоолын төслийг батлахыг дэмжье гэсэн томьёоллоор санал хураалт явуулъя. Санал хураалт. Санал хураалт гишүүд.

66.7 хувиар тогтоолын төслийн удирдамжийг дэмжлээ. Өнөөдөр Байгаль орчин, хүнс, хөдөө аж ахуйн байнгын хорооны хуралдаанаар хэлэлцэх асуудал дууссан тул хуралдаан хаасныг мэдэгдье.

Байнгын хорооныхоо хуралд идэвхтэй оролцсон эрхэм гишүүд болон ажлын хэсэгт баярлалаа.

**Дууны бичлэгээс буулгасан:**

ХУРАЛДААНЫ ТЭМДЭГЛЭЛ

ХӨТЛӨХ АЛБАНЫ

ШИНЖЭЭЧ Д.ОТГОНДЭЛГЭР